# Εισηγητική Ομιλία Επισκόπου Μεσαορίας κ. Γρηγορίου

# στο 2ο Μαθητικό Συνέδριο «Θρησκευτικές Περιηγήσεις: Συνοδοιπόροι στα Ιερά Προσκυνήματα του τόπου μας.

# Από το παρελθόν στο παρόν και ατενίζοντας το μέλλον»

Σας καλωσορίζουμε με ιδιαίτερη χαρά που σήμερα βρίσκεστε στις αυλές της Ιεράς Αρχιεπισκοπής, όπου πραγματοποιούμε το 2ο Μαθητικό Συνέδριο «Θρησκευτικές Περιηγήσεις: Συνοδοιπόροι στα Ιερά Προσκυνήματα του τόπου μας. Από το παρελθόν στο παρόν και ατενίζοντας το μέλλον». Η σημερινή μέρα της συνάντησής μας σ’ αυτό τον Ιερό Τόπο, ανάμεσα στην παλαιά και καινούργια Αρχιεπισκοπή, στο κέντρο ο καθεδρικός ναός Αγίου Ιωάννου και οι εγκαταστάσεις του Πολιτιστικού Ιδρύματος του Αρχιεπισκόπου Μακαρίου Γ΄, είναι αφιερωμένη σ’ εσάς τους μαθητές και μαθήτριες. Σήμερα, παρουσιάζοντας ενώπιον των εκπροσώπων της Εκκλησίας και του Υπουργείου Παιδείας και Πολιτισμού τους κόπους της έρευνας και της μελέτης σας, μας δίνετε την ευκαιρία να συνοδοιπορήσουμε στα Ιερά Προσκυνήματα της πατρίδας μας.

Αυτούς τους μήνες από την έναρξη της σχολικής χρονιάς 2016-2017, αφιερώσατε χρόνο και κόπο και εργαστήκατε, άλλοτε μόνοι και άλλοτε σε συνεργασία με τους καθηγητές σας, και πάντοτε αποδεχόμενοι με σεβασμό και εμπιστοσύνη την καθοδήγηση των καθηγητών σας. Αυτά τα οποία προσμένουμε να παρουσιάσετε σήμερα και είμαστε βέβαιοι για το αποτέλεσμα, είναι καρπός της αγάπης και του ζήλου σας για γνώση και μάθηση, μελετώντας και ερευνώντας τον ολοζώντανο πολιτιστικό-θρησκευτικό θησαυρό της πατρίδας μας. Τέτοια πηγή ανεξάντλητου θησαυρού είναι η Ορθόδοξος Εκκλησία μας, η οποία ως αγλαόκαρπο δένδρο εμφυτεύτηκε στην Κύπρο από τον Κύριό μας Ιησού Χριστό από τα πρώτα χρόνια με την παρουσία σπουδαίων Ευαγγελιστών της χαράς της Αναστάσεως, των Αποστόλων Βαρνάβα, Παύλου και Μάρκου.

Αυτή η πανάρχαια παρακαταθήκη διατηρείται μέσα στους αιώνες και φθάνει μέχρι τις μέρες μας ως ιερή παράδοση που μας προσφέρει πνευματική δροσιά και ψυχική ανάπαυση, αναγκαία σε κάθε εποχή, παρά τις εξωτερικές αλλαγές, ως έαρ, ανοιξιάτικη λεπτή αύρα εύοσμης αγιοπνευματικής χαράς και αγαλλίασης. Αυτή η εικόνα είναι μια εμπειρία που τη ζούμε ιδιαίτερα αυτές τις μέρες πορευόμενοι για το Άγιο Πάσχα της πορείας μας, της μετάβασής μας από την αχλύ του κόσμου τούτου στο φως της αλήθειας και της ζωής, τα οποία ως δώρα εκπέμπει και μεταλαμπαδεύει ο Εσταυρωμένος και Αναστημένος Κύριός μας Ιησούς Χριστός. Τα στοιχεία αυτά βρίσκονται, άλλοτε εμφανώς και άλλοτε αφανώς, μέσα στα Ιερά μας Προσκυνήματα, όπου παραμένει ζωντανή η Ορθόδοξη Παράδοσή μας, και τα οποία μας καλούν να θυμόμαστε και να ζούμε την πορεία του Σταυρού και της Αναστάσεως της ζωής μας. Εσείς παιδιά, σήμερα, με τις επιλεγμένες έρευνες και δράσεις σας γνωρίσατε και αποκτήσατε την δική σας εμπειρία και σήμερα μέσα σε αυτή την όμορφη σύναξή μας με τις ευλογίες του Μακαριωτάτου Αρχιεπισκόπου μας κ. κ. Χρυσοστόμου σας δίδετε η ευκαιρία να παρουσιάσετε όλους αυτούς τους καρπούς των κόπων σας.

Είμαστε υπερήφανοι και υπεύθυνοι για τα εκκλησιαστικά Μνημεία μας. Υπερήφανοι γιατί αυτά τα μνημεία είναι έργο των Ελλήνων Χριστιανών προγόνων μας, αλλά και υπεύθυνοι για την προστασία, συντήρηση, μελέτη και ανάδειξή τους. Στα θέματα αυτά, όπως και σε πολλά άλλα, το Συνοδικό Γραφείο Προσκυνηματικών Περιηγήσεων της Εκκλησίας της Κύπρου είναι συνοδοιπόρος του Υπουργείου Παιδείας και Πολιτισμού. Το Γραφείο ιδρύθηκε το 2012 με απόφαση της Ιεράς Συνόδου της Εκκλησίας Κύπρου, όχι μόνο για την ανάπτυξη του Προσκυνηματικού και γενικότερα του Θρησκευτικού Τουρισμού από το εξωτερικό, αλλά και από το εσωτερικό και μάλιστα για να δώσει ώθηση και να συστηματοποιήσει τις προσπάθειες για προστασία των εκκλησιαστικών Μνημείων μας.

Σας συγχαίρουμε ολόψυχα. Οφείλουμε, όμως, συγχαρητήρια και στους καθοδηγητές σας, καθηγητές και καθηγήτριές σας, οι οποίοι σας ενέπνευσαν, με μεράκι και ευαισθησία, το ενδιαφέρον για τα Ιερά Προσκυνήματα της πατρίδας μας. Συγχαίρουμε τους γονείς σας που από τη νηπιακή σας ηλικία εμφύσησαν την αγάπη προς τον Θεό και τους ανθρώπους και σας έδωσαν το δικαίωμα της επιλογής να πορεύεστε στην ασφάλεια της πρόνοιας του Θεού.

Ευχαριστώ το Μακαριώτατο Αρχιεπίσκοπο Κύπρου κ. κ. Χρυσόστομο για την εμπιστοσύνη και την ποικιλότροπη προς τον Πρόεδρο και τους συνεργάτες του Συνοδικού Γραφείου Προσκυνηματικών Περιηγήσεων, για τη φιλοξενία (ως Πρόεδρος του Ιδρύματος Αρχιεπισκόπου Μακαρίου Γ΄) και το κέρασμα σήμερα. Επίσης, θέλω να ευχαριστήσω τα υπόλοιπα σεπτά μέλη της Ιεράς Συνόδου και τους εκπροσώπους τους για την υποστήριξή τους. Ευχαριστώ το Γενικό Διευθυντή του Ιδρύματος Αρχιεπισκόπου Μακαρίου Γ’, Δρ. Ανδρέα Φυλακτού για τη φιλοξενία. Επίσης, ευχαριστώ τον Έντιμο Υπουργό Παιδείας και Πολιτισμού κ. Κώστα Καδή για τη συνεργασία μας σε διαφόρους τομείς, το Διευθυντή Μέσης Εκπαίδευσης, Δρ. Κυπριανό Λούη, εισήγηση του οποίου είναι το Πρόγραμμα Θρησκευτικών Περιηγήσεων, το Διευθυντή Τεχνικής και Επαγγελματικής Εκπαίδευσης, Δρ. Ηλία Μαρτκάτζιη και τους συνεργάτες τους στο Υπουργείο Παιδείας και Πολιτισμού, καθώς και τους συνεργάτες του Συνοδικού Γραφείου Προσκυνηματικών Περιηγήσεων.

Ευχαριστώ ακόμη και όλους όσους συνέβαλαν στην προετοιμασία και την πραγματοποίηση του Συνεδρίου. Τέλος, ένα μεγάλο ευχαριστώ στις Διευθύνσεις των σχολείων, τους καθηγητές και τους μαθητές που εργάστηκαν στο πλαίσιο του Προγράμματος για τις πολύ καλές εργασίες τους, κάποιες από τις οποίες έχουμε τη χαρά να παρακολουθήσουμε σήμερα.

Αγαπητά παιδιά, εύχομαι τα βιώματά σας από τη συμμετοχή σας στο Πρόγραμμα να σας συνοδεύουν στη ζωή σας, και οι εμπειρίες σας να σας βοηθήσουν στις περαιτέρω σπουδές σας.

Καλό Πάσχα.

†ο Επίσκοπος Μεσαορίας Γρηγόριος

Πρόεδρος του Συνοδικού Γραφείου Προσκυνηματικών Περιηγήσεων της Εκκλησίας της Κύπρου

Ιερά Αρχιεπισκοπή Κύπρου,

04 Απριλίου 2017.